KOMISIJOS SPRENDIMAS
2007 m. balandžio 4 d.
dėl standarto EN 71-1:2005 „Žaislų sauga. 1 dalis. Mechaninės ir fizikinės savybės“, susijusio su techniniais reikalavimais, taikomais svaidiniams su prisisiurbiančiomis taurelėmis kaip smūginiu paviršiumi, nuorodos skelbimo pagal Tarybos direktyvą 88/378/EEB dėl žaislų saugos
(pranešta dokumentu Nr. C(2007) 1460)
(Tekstas svarbus EEE)
(2007/224/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1988 m. gegužės 3 d. Tarybos direktyvą 88/378/EEB (1) dėl valstybių narių įstatymų, susijusių su žaislų sauga, suderinimo, ypač į jos 6 straipsnio 1 dalies antrą pastraipą,
atsižvelgdama į pagal 1998 m. birželio 22 d. Europos Parlamento ir Tarybos direktyvos 98/34/EB (2), nustatančios informacijos apie techninius standartus, reglamentus ir informacinės visuomenės paslaugų taisykles teikimo tvarką, su pakeitimais, padarytais Direktyva 98/48/EB (3), 5 straipsnį įkurto nuolatinio komiteto (Standartų ir techninių reglamentų komiteto) nuomonę,
kadangi:
(1)
Direktyvos 88/378/EEB 2 straipsnyje nustatyta, kad žaislai gali būti pateikti į rinką, tik jeigu juos naudojant pagal paskirtį arba kitu numanomu būdu, atsižvelgiant į įprastą vaikų elgseną, jie nekelia pavojaus naudotojų ar trečiųjų asmenų saugai ir (arba) sveikatai.
(2)
Pagal Direktyvos 88/378/EEB 5 straipsnio 1 dalies antrąją pastraipą, laikomasi prielaidos, kad žaislai atitinka šios direktyvos 3 straipsnyje nurodytus esminius saugos reikalavimus, jeigu žaislai atitinka jiems taikomus nacionalinius standartus, kuriais perimami darnieji standartai, kurių nuorodos numeriai paskelbti Europos Sąjungos oficialiajame leidinyje.
(3)
Pagal Direktyvos 88/378/EEB 5 straipsnio 1 dalies antrąją pastraipą valstybės narės privalo paskelbti nacionalinių standartų, kuriais perimami darnieji standartai, kurių nuorodos numeriai buvo paskelbti Europos Sąjungos oficialiajame leidinyje, nuorodos numerius.
(4)
1998 m. liepos 15 d. Europos standartizacijos komitetas (CEN), gavęs Komisijos įgaliojimą, parengė ir priėmė darnųjį standartą EN 71-1:1998 „Žaislų sauga. 1 dalis. Mechaninės ir fizikinės savybės“, kurio nuorodos numeriai pirmą kartą buvo paskelbti Europos Bendrijų oficialiajame leidinyje1999 m. liepos 28 d. (4)
(5)
2005 m. rugsėjo 19 d. Europos standartizacijos komitetas priėmė standartą EN 71-1:2005 „Žaislų sauga. 1 dalis. Mechaninės ir fizikinės savybės“, kuris yra konsoliduota darniojo standarto EN 71-1:1998 ir jo 11 keitinių versija.
(6)
Pagal Direktyvos 88/378/EEB 6 straipsnio 1 dalį, Ispanijos valdžios institucijos pateikė oficialų prieštaravimą, susijusį su standarte EN 71-1:2005 nustatytais reikalavimais žaisliniams svaidiniams su prisisiurbiančiomis taurelėmis kaip smūginiu paviršiumi, skirtiems vyresniems negu trejų metų vaikams. Ispanijos valdžios institucijos tvirtina, kad standartu neužtikrinama pakankama apsauga nuo žaislinių svaidinių, skirtų vyresniems negu trejų metų vaikams. Ispanijos valdžios institucijų teigimu, vyresnis negu trejų metų vaikas gali nuimti nuo svaidinio prisisiurbiančią taurelę naudodamas didesnę negu 60 N jėgą, nustatytą 8.4.2.3 punkte „apsauginių detalių bandymas“.
(7)
Standarte EN 71-1:2005 nustatyti skirtingi reikalavimai žaislams su prisisiurbiančiomis taurelėmis atsižvelgiant į vaiko amžių. Standarte reikalaujama, kad jaunesniems negu trejų metų vaikams skirti žaislai su prisisiurbiančiomis taurelėmis būtų išbandomi „tempimo bandymu“ naudojant 50 N (jeigu didžiausias įmanomas matmuo yra ne didesnis kaip 6 mm) arba 90 N (jeigu didžiausias įmanomas matmuo yra didesnis kaip 6 mm) tempimo jėgą. Kalbant apie vyresniems negu trejų metų vaikams skirtus žaislinius svaidinius su prisisiurbiančiomis taurelėmis kaip smūginiu paviršiumi, standarto 4.17.1 punkto b papunktyje reikalaujama, kad tamprios medžiagos, naudojamos kaip smūginis paviršius, neatsiskirtų atliekant jų bandymą pagal 8.4.2.3 punktą (tempimo bandymas, apsauginės dalys). 8.4.2.3 punkte nurodytas apsauginių dalių tempimo bandymas atliekamas naudojant 60 N jėgą.
(8)
Komisijai buvo pranešta apie keletą nelaimingų atsitikimų, įvykusių naudojant vyresniems negu trejų metų vaikams skirtus žaislinius svaidinius su prisisiurbiančiomis taurelėmis kaip smūginiu paviršiumi. 1997 m. Švedijoje 9 metų vaikui bečiulpiant prisisiurbiančios taurelės galiuką šis atsitiktinai pateko į kvėpavimo takus ir vaikas užduso. Kiti du mirties atvejai įvyko Jungtinėje Karalystėje. Be to, Komisijai buvo pranešta apie JAV užregistruotus aštuonis mirties atvejus. Visai neseniai 2005 m. rugpjūčio mėn. Ispanijos valdžios institucijos pranešė Komisijai apie nelaimingą atsitikimą, nusinešusį ketverių metų vaiko gyvybę šiam žaidžiant su lanku ir žaisline strėle su prisisiurbiančia taurele.
(9)
Prisisiurbiančios taurelės tvirtinamos prie žaislinių svaidinių siekiant užtikrinti, kad svaidinys prisitvirtintų prie paviršiaus. Kai svaidiniai tvirtinami prie paviršiaus ir nuo jo nuimami, prisisiurbiančios taurelės daug kartų įtempiamos. Be to, vyresni negu trejų metų vaikai dažnai prieš tvirtindami prisisiurbiančias taureles ant paviršiaus jas prikiša prie burnos ir paseilina. Jeigu prisisiurbianti taurelė nėra tinkamai pritvirtinta prie žaislo, galima tikėtis, kad ji atsiskirs ją naudojant pagal paskirtį ar kitu numanomu būdu. Jeigu visa prisisiurbianti taurelė atsiskiria ir patenka į burną, ji gali užblokuoti kvėpavimo takus burnos ertmės užpakalinėje dalyje ir viršutinę gerklų dalį ir sukelti uždusimą.
(10)
Remdamosi šiais rezultatais valstybės narės mano, kad vyresniems negu trejų metų vaikams turėtų būti suteikta tokia pati apsauga kaip ir jaunesniems negu trejų metų vaikams. Todėl ant vyresniems negu trejų metų vaikams skirtų žaislinių svaidinių pritvirtintos prisisiurbiančios taurelės, naudojamos kaip smūginis paviršius, neturi atsiskirti, kai atliekami bent jau atitinkami jų bandymai, nustatyti standarto EN 71-1:2005 5.13 punkto b papunktyje, visų pirma „sukimo momento bandymas“ (8.3 punktas) ir „bendras tempimo bandymas“ (8.4.2.1 punktas).
(11)
Todėl remdamasi Ispanijos valdžios institucijų, kitų nacionalinių valdžios institucijų ir Standartų ir techninių reglamentų komiteto pateikta informacija Komisija mano, kad standarte EN 71-1:2005 žaisliniams svaidiniams su prisisiurbiančiomis taurelėmis kaip smūginiu paviršiumi nustatyti techniniai reikalavimai turi trūkumų.
(12)
Kol bus persvarstytas standartas, siekiant saugumo ir teisinio aiškumo Europos Sąjungos oficialiajame leidinyje skelbiant standarto EN 71-1:2005 nuorodą kartu pateikiama atitinkama pastaba.
(13)
Kol nėra standarto, kuriame atsižvelgiama į minėtą riziką, ir remiantis Direktyvos 88/378/EEB 5 straipsnio 2 dalimi, valstybės narės laikosi prielaidos, kad pirmiau minėti žaislai atitinka esminius saugos reikalavimus, jeigu notifikuotoji įstaiga jiems išdavė EB tipo tyrimo sertifikatą, o jų atitiktis patvirtintam modeliui buvo patvirtinta paženklinant „CE“ ženklu,
PRIĖMĖ ŠĮ SPRENDIMĄ:
1 straipsnis
Vyresniems negu trejų metų vaikams skirtų žaislinių svaidinių su prisisiurbiančiomis taurelėmis kaip smūginiu paviršiumi atveju, 2005 m. rugsėjo 19 d. Europos standartizacijos komiteto priimto standarto EN 71-1:2005 „Žaislų sauga. 1 dalis. Mechaninės ir fizikinės savybės“ 4.17.1 punkto b papunktis neatitinka esminių saugos reikalavimų, nurodytų Direktyvos 88/378/EEB 3 straipsnyje, o visų pirma - II priedo II dalies 1 straipsnio e punkte.
2 straipsnis
Europos Sąjungos oficialiajame leidinyje skelbiant standarto EN 71-1:2005 „Žaislų sauga. 1 dalis. Mechaninės ir fizikinės savybės“ nuorodą kartu pateikiama ši papildoma pastaba:
„Žaislinių svaidinių su prisisiurbiančiomis taurelėmis kaip smūginiu paviršiumi atveju, 4.17.1 punkto b papunktyje nustatytu reikalavimu, pagal kurį tempimo bandymas atliekamas pagal 8.4.2.3 punktą, neatsižvelgiama į šių žaislų keliamą riziką uždusti“.
3 straipsnis
Remiantis Direktyvos 88/378/EEB 5 straipsnio 1 dalies antrąja pastraipa, prie valstybių narių skelbiamo nacionalinio standarto, kuriuo perimamas standartas EN 71-1:2005 „Žaislų sauga. 1 dalis. Mechaninės ir fizikinės savybės“, nuorodos pateikiama pastaba, tapati šio sprendimo 2 straipsnyje nustatytai pastabai.
4 straipsnis
Šis sprendimas skirtas valstybėms narėms.
Priimta Briuselyje, 2007 m. balandžio 4 d.